**Vabilo k sodelovanju**

Spoštovani. V šolskem letu 2017/18 v naravnih parkih Slovenije **za** **učence 5. in 6. razredov** pripravljamo zanimivo in poučno **spoznavanje dvanajstih zavarovanih območij narave**.

Aktivnost bo potekala **od oktobra 2017 do maja 2018** na spletni strani [www.naravniparkislovenije.si](http://www.naravniparkislovenije.si) v rubriki **šolarji.**

**PRIJAVA**

K sodelovanju se lahko prijavijo učenci v ekipah (3-5 učencev) z mentorjem. Za sodelovanje potrebujete računalnik in dostop do interneta. Mentorji se prijavite koordinatorju aktivnosti v parku na naslov **natasa.morsic@goricko.info**. V elektronsko sporočilo zapišete ime in naslov šole, ime in priimek mentorja ter elektronski naslov. **Prijavite se lahko do 28. septembra.**

Po prijavi boste mentorji prejeli geslo za vstopanje v rubriko šolarji na spletni strani, kjer boste prijavili ekipe. En mentor lahko prijavi več ekip. Ekipam boste dodelili uporabniško ime in geslo, s katerima bodo prevzemala naloge in oddajale odgovore. Zbrane informacije o sodelujočih učencih bodo uporabljene izključno za izvedbo aktivnosti in bodo dostopne le administratorjem.

**IZVEDBA**

**Uvodna predstavitev na šoli.** V mesecu oktobru se lahko odločite za obisk koordinatorja aktivnosti iz parka na vaši šoli, ki bo na šoli učencem in mentorjem predstavil aktivnost. Za predstavitev bo potreboval računalnik in internetno povezavo.

**Naloge.** Pripravili bomo 3 sklope zabavnih nalog, v katerih bomo izpostavili zanimivosti iz Triglavskega narodnega parka, Kozjanskega regijskega parka, Parka Škocjanske jame, Notranjskega regijskega parka, KP Sečoveljske soline, KP Strunjan, KP Goričko, KP Ljubljansko barje, KP Pivška presihajoča jezera, KP Logarska dolina, KP Kolpa in Naravnega rezervata Škocjanski zatok.

Sklopi bodo objavljeni na spletni strani [www.naravniparkislovenije.si](http://www.naravniparkislovenije.si) in dostopni prijavljenim ekipam. Naloge bodo objavljene v pdf obliki in jih bo mogoče prenesti na računalnik ali natisniti. Rešitve posameznih sklopov bodo ekipe (s pomočjo mentorjev) vpisovale na spletni strani.

Sklopi nalog bodo objavljeni po naslednjem urniku:

1. sklop: 16. oktober 2017

2. sklop: 8. januar 2018

3. sklop: 7. maj 2018

Iz rešitev 3 sklopov nalog bodo ekipe na koncu sestavile geslo, ki jim bo prineslo nagrade.

Rešitev bo mogoče oddati do **31. maja** **2018.**

**Zaključek aktivnosti.** V mesecu juniju vas bodo na šolah obiskali predstavniki parkov, ki bodo sodelujočim mentorjem in učencem podelili priznanja in nagrade.

Veselimo se sodelovanja z vami in vas lepo pozdravljamo.